**प्रेस नोट**

**सैकेण्डरी /सीनियर सैकेण्डरी सितम्बर 2020 परीक्षाओं हेतु कम्पार्टमेंट, आंशिक अंक सुधार, पूर्ण विषय अंक सुधार एवं अतिरिक्त विषय के परीक्षार्थियों के आवेदन-पत्र 04 अगस्त से होंगे ऑनलाईन लाईव**

भिवानी, 30 जुलाई, 2020 : हरियाणा विद्यालय शिक्षा बोर्ड द्वारा सैकेण्डरी एवं सीनियर सैकेण्डरी परीक्षा सितम्बर-2020 के लिए पूर्ण विषय अंक सुधार/कम्पार्टमेंट/अतिरिक्त विषय, आंशिक अंक सुधार से सम्बन्धित परीक्षार्थियों के ऑनलाईन आवेदन-पत्र 04 अगस्त, 2020 से बोर्ड की वैबसाईट [www.bseh.org.in](http://www.bseh.org.in) पर लाईव किये जा रहे हैं।

इस आशय की जानकारी देते हुए बोर्ड के अध्यक्ष डॉ. जगबीर सिंह एवं बोर्ड सचिव श्री राजीव प्रसाद, ह.प्र.से. ने संयुक्त रूप से आज यहाँ जारी एक प्रेस वक्तव्य में बताया कि सैकेण्डरी एवं सीनियर सैकेण्डरी परीक्षा सितम्बर-2020 के लिए एकमुश्त आवेदन शुल्क 750/- रूपये के साथ पूर्ण विषय अंक सुधार/कम्पार्टमेंट/अतिरिक्त विषय/आंशिक अंक सुधार से सम्बन्धित परीक्षार्थियों के ऑनलाईन आवेदन भरने की तिथि बिना विलम्ब शुल्क 04 अगस्त से 13 अगस्त तक, 100/- रूपये विलम्ब शुल्क सहित 14 अगस्त से 20अगस्त तक, 300/- रूपये विलम्ब शुल्क सहित 21 अगस्त से 27 अगस्त तक तथा 1000/- रूपये विलम्ब शुल्क सहित 28 अगस्त से 03 सितम्बर, 2020 तक निर्धारित की गई है।

उन्होंने आगे बताया कि जिन परीक्षार्थियों द्वारा मार्च-2020 की परीक्षा के लिए पूर्ण विषय अंक सुधार/आंशिक अंक सुधार एवं अतिरिक्त विषय के लिए आवेदन किया था, लेकिन कोविड-19 महामारी के कारण परीक्षा नहीं दे सके थे, ऐसे परीक्षार्थी भी सितम्बर-2020 परीक्षा में उन विषयों की परीक्षा देने के लिए पात्र होंगे तथा उन्हें अब आवेदन करने की आवश्यकता नहीं है।

बोर्ड सचिव ने बताया कि सैकेण्डरी एवं सीनियर सैकेण्डरी परीक्षा सितम्बर-2020 हेतु आवेदन तथा शुल्क ऑनलाईन द्वारा ही भेजे जाने हैं। आवेदन व शुल्क जमा करवाने उपरान्त केवल अतिरिक्त विषय के परीक्षार्थी ही आवेदन-पत्र व अन्य दस्तावेजों की हार्ड कॉपी सहायक सचिव (सैकेण्डरी/सीनियर सैकेण्डरी) हरियाणा विद्यालय शिक्षा बोर्ड भिवानी के नाम भेजेगे एवं शेष परीक्षार्थी हार्ड कॉपी अपने पास सुरक्षित रखेगें ।

उन्होंने आगे बताया कि सैकेण्डरी एवं सीनियर सैकेण्डरी के समकक्ष मान्यता प्राप्त करने हेतु दो वर्षीय आई0टी0आई0 डिप्लोमा उत्तीर्ण करने वाले परीक्षार्थी अतिरिक्त विषय की परीक्षा के लिए आवेदन कर सकते हैं। ऑनलाईन आवेदन करते समय किसी प्रकार की कठिनाई आने पर बोर्ड वैबसाईट [www.bseh.org.in](http://www.bseh.org.in) पर दी गई ई-मेल/हैल्पलाईन नं0 01664-254300, 254308 एवं 254309 पर समाधान हेतु सम्पर्क कर सकते है।